“บ้านธนารักษ์ฯ”กลายพันธุ์! ทำเมิน”อีไอเอ”เรียกผู้รับเหมายื่นซองด่วน จ่อบุกพหลฯ11อีกระลอก
"บ้านธนารักษ์ฯ"กลายพันธุ์! ทำเมิน"อีไอเอ"เรียกผู้รับเหมายื่นซองด่วน จ่อบุกพหลฯ11อีกระลอก
23 ม.ค. 2561

สืบเนื่องจากกรณีที่บริษัทธนารักษ์ พัฒนาสินทรัพย์ จำกัด (ธ.พ.ส.) ซึ่งอยู่ภายใต้การกำกับดูแลของกรมธนารักษ์ ได้มีการประกาศประกวดราคาการก่อสร้างด้วยวิธีประกวดราคาอิเล็กทรอนิกส์ บนเนื้อที่จำนวน 2 ไร่ 1 งาน 48 ตารางวา มีขนาดเนื้อที่รวมไม่เกิน 10,000 ตารางเมตร ซึ่งประกอบไปด้วยอาคารสำงานสูง 4 ชั้น และอาคารที่จอดรถยนต์สูง 5 ชั้น ใช้งบประมาณในการก่อสร้าง 205,700,000 ล้านบาท เมื่อวันที่ 22 ธ.ค.2560 ซึ่งการประกวดราคาดังกล่าวจะมีขึ้นในวันพรุ่งนี้ (24 ม.ค.61)
ล่าสุด วันนี้ (23 ม.ค.2561) ทางตัวแทนชมรมอนุรักษ์พญาไท เข้ายื่นหนังสือถึงนายพชร อนันตศิลป์ อธิบดีกรมธนารักษ์ เพื่อขอให้พิจารณาทบทวนการก่อสร้างอาคารสำนักงาน ซอยพหลโยธิน 11 แขวงสามเสนใน เขตพญาไท กทม.
โดยหนังสือของชมรมอนุรักษ์พญาไทระบุ ทางชมรมฯมีความกังวลต่อโครงการใหม่ดังกล่าวจะมีผลกระทบเรื่องสิ่งแวดล้อม ปัญหาการจราจรภายในซอยที่ติดขัดอย่างหนัก ปัญหามลพิษ และปัญหาอื่นๆ ซึ่งปัญหาเหล่านี้ยังไม่ได้รับการพิจารณาจากหน่วยงานที่เกี่ยวข้อง รวมทั้งยังไม่มีการศึกษาวิเคราะห์ผลกระทบด้านสิ่งแวดล้อม (อีไอเอ) และยังไม่มีการทำประชาพิจารณ์เพื่อรับฟังความคิดเห็นของคนในชุมชนโดยรอบ
“ทางชมรมฯไม่ได้คัดค้านการพัฒนาพื้นที่ดังกล่าว แต่ขอให้พิจารณาทบทวนการใช้พื้นที่ดังกล่าวให้มีความเหมาะสม และเป็นประโยชน์ต่อโดยรวมอย่างแท้จริง ดังนั้น ทางชมรมฯขอเสนอให้กรมธนารักษ์ร่วมมือกับทางกรุงเทพฯ พัฒนาพื้นที่ดังกล่าวเป็นสวนสาธารณะ โดยมีลานสุขภาพ เส้นทางเดิน-วิ่ง เพื่อออกกำลังกายและพักผ่อนหย่อนใจของประชาชน
ขณะเดียวกันยังเป็นการเพิ่มพื้นที่สีเขียว หรือพื้นที่ป่าในเมือง ซึ่งสอดคล้องกับแผนพัฒนากรุงเทพฯระยะ 20 ปี (พ.ศ.2556-2575) ที่ตั้งเป้าว่าจะมีพื้นที่สีเขียว 9 ตารางเมตรต่อประชากร 1 คน ซึ่งจะเป็นการสร้างสมดุลด้านเศรษฐกิจ สังคม สิ่งแวดล้อมและคุณภาพชีวิตของคน ซึ่งจะเป็นประโยชน์โดยรวมอย่างยั่งยืน” หนังสือชมรมอนุรักษ์พญาไทระบุ
ทั้งนี้ หนังสือชมรมอนุรักษ์พญาไทระบุเพิ่มเติมว่า ดังนั้น ทางชมรมจึงขอความกรุณาให้กรมธนารักษ์ชะลอโครงการก่อสร้างอาคารสำนักงาน และอาคารที่จอดรถสูงออกไปก่อน โดยจัดให้มีการทำประชาพิจารณ์จากชุมชนโดยรอบ และจัดทำอีไอเอ ให้เรียบร้อยเพื่อไม่ให้การก่อสร้างโครงการดังกล่าวเกิดความขัดแย้งกับชุมชนอีก
อนึ่งพื้นที่ภายในซอยพหลโยธิน 11 เขตพญาไท กรุงเทพฯ ก่อนหน้านี้ กรมธนารักษ์ได้จัดให้มีการประมูลสร้างบ้านประชารัฐในลักษณะคอนโดมิเนียม 8 ชั้น อย่างไรก็ตามโครงการดังกล่าวถูกยกเลิก ไปเมื่อวันที่ 21 ก.ค.2560 ที่ผ่านมาเนื่องจากการก่อสร้างดังกล่าวสร้างความเดือดร้อนให้กับผู้อยู่อาศัยบริเวณข้างเคียง